作者：史达祖
词牌/韵律：风流子

paragraphs: 红楼横落日，萧郎去、几度碧云飞。
记窗眼递香，玉台妆罢，马蹄敲月，沙路人归。
如今但，一莺通信息，双燕说相思。
入耳旧歌，怕听琴缕，断肠新句，羞染乌丝。
相逢南溪上，桃花嫩、娇样浅澹罗衣。
恰是怨深腮赤，愁重声迟。
怅东风巷陌，草迷春恨，软尘庭户，花误幽期。
多少寄来芳字，都待还伊。